Forenede sager C-341/06 P og C-342/06 P

Chronopost SA og La Poste

mod

Union française de l’express (UFEX) m.fl.

»Appel — lovligheden af en procedure for Retten — Rettens dom — annullation — hjemvisning — Rettens anden dom — dommerkollegiets sammensætning — statsstøtte — postsektoren — offentlig virksomhed, der har fået overdraget at udføre en tjenesteydelse af almindelig økonomisk interesse — logistisk og forretningsmæssig bistand til et datterselskab — datterselskab, der opererer på et ikke-monopoliseret marked — overførsel af kurertjeneste til dette datterselskab — begrebet »statsstøtte« — Kommissionens beslutning — bistand og overførsel, der ikke udgør statsstøtte — begrundelse«

Forslag til afgørelse fra generaladvokat E. Sharpston fremsat den 6. december 2007 I - 4782

Domstolens dom (Store Afdeling) af 1. juli 2008 I - 4813

Sammendrag af dom

Statsstøtte – begreb – overførsel af kundekredsen for en tjeneste, som ikke er tilknyttet et forbeholdt område, til et privatretligt datterselskab, oprettet af et moderselskab, der driver virksomhed på et forbeholdt område

Institutionernes retsakter – begrundelse – pligt – rækkevidde – afgørelse om, hvorvidt den omstændighed, at et moderselskab, der opererer på et monopoliseret marked, yder logistisk og handelsmæssig bistand til sit datterselskab, der ikke opererer på et monopoliseret marked, har karakter af statsstøtte

Retten til en retfærdig rettergang er, som det bl.a. fremgår af den europæiske menneskerettighedskonventions artikel 6, stk. 1, en grundlæggende rettighed, som Den Europæiske Union respekterer som et almindeligt princip i medfør af artikel 6, stk. 2, EU, og som indebærer, at enhver skal være berettiget til en retfærdig og offentlig rettergang inden en rimelig tid for en ved lov oprettet uafhængig og upartisk domstol. Under en appelsag skal et anbringende om retsstridig sammensætning af dommerkollegiet ved Retten anses for at udgøre en ufravigelig procesforudsætning, som skal efterprøves ex officio af Fællesskabets retsinstanser. Den omstændighed, at den samme dommer i to successive sager vedrørende den samme sag har fået overdraget opgaven som refererende dommer, er i sig selv uden betydning for bedømmelsen af, om kravet om upartiskhed er overholdt, eftersom denne opgave udføres i et dommerkollegium. I øvrigt omfatter kravet om upartiskhed to aspekter. Dels skal en domstol være subjektivt upartisk, hvilket vil sige, at ingen af dens medlemmer må give udtryk for partiskhed eller en personlig forudfattet mening, og der er en formodning for personlig upartiskhed, indtil det modsatte er bevist. Dels skal den være objektivt upartisk, hvilket vil sige, at den skal sikre en tilstrækkelig garanti for, at enhver rimelig tvivl kan udelukkes. I den forbindelse kan den omstændighed, at den samme dommer sidder i to dommerkollegier, som to på hinanden følgende gange har påkendt den samme sag, ikke i sig selv og uden andre objektive elementer rejse tvivl om domstolens upartiskhed. (jf. præmis 44, 45, 48, 53, 54 og 56)

En intervenient ikke kan påstå sagen afvist, når dette ikke er gjort gældende i sagsøgtes påstande. (jf. præmis 67)

Når en beslutning fra Kommissionen fastslår, at der ikke som anført af en klager foreligger en statsstøtte, er Kommissionen under alle omstændigheder forpligtet til på tilstrækkeligt uddybende måde at give klageren meddelelse om grundene til, at de i klagen nævnte faktiske og retlige omstændigheder ikke har været tilstrækkelige til, at det kan anses for godtgjort, at der foreligger en statsstøtte. Kommissionen er dog ikke forpligtet til at tage stilling til forhold, der er åbenbart uvedkommende, uden betydning eller klart af underordnet relevans. I øvrigt skal retmæssigheden af en beslutning om støtte vurderes i forhold til de oplysninger, som Kommissionen kunne råde over på det tidspunkt, da den vedtog beslutningen. Den omstændighed, at en kommissionsbeslutning er en af de første inden for statsstøtteområdet, der vedrører det omhandlede komplekse spørgsmål om beregningen af omkostningerne for bistand, som et moderselskab, der opererer på et monopoliseret marked, yder dets datterselskab, der ikke opererer på et sådant marked, begrunder ikke i sig selv nødvendigvis en begrundelse, der indeholder detaljerne vedrørende beregningen af disse omkostninger, hvis Kommissionen finder, at sagsøgerens begrundelser i den henseende er principielt fejlagtige. Den omstændighed, at Kommissionens egen tilgang måtte være fejlagtig, kan påvirke rigtigheden af den omtvistede beslutning, men ikke dens korrekthed i formen. Den nødvendige sammenhæng mellem de forhold, som klagerne har påberåbt sig, og Kommissionens begrundelse af beslutningen kræver ikke, at Kommissionen skal undersøge hvert eneste argument til støtte for disse begrundelser. Det er tilstrækkeligt, at Kommissionen redegør for de faktiske omstændigheder og retlige betragtninger, der har været afgørende for beslutningen. For så vidt angår de af Kommissionen anvendte økonomiske og regnskabsmæssige begreber, karakteren af de undersøgte omkostninger og de tal, der indgik i de økonomiske beregninger, er der tale om komplicerede tekniske vurderinger, og da Kommissionens ræsonnement klart fremgik af den nævnte beslutning, således at det efterfølgende var muligt at bestride rigtigheden af beslutningen for den kompetente domstol, vil det være uforholdsmæssigt at kræve en særlig begrundelse for de enkelte afgørelser af teknisk art eller de talmæssige oplysninger, der danner grundlag for dette ræsonnement. (jf. præmis 89, 90, 94, 96 og 108)

Støttebegrebet omfatter ikke blot positive ydelser som bl.a. tilskud, lån eller deltagelse i virksomheders kapital, men ligeledes indgreb, der under forskellige former letter de byrder, som normalt belaster en virksomheds budget, og derved, uden at være tilskud i ordets egentlige forstand, er af samme art og har tilsvarende virkninger. Levering af varer eller tjenesteydelser på præferencevilkår er nogle af de indirekte fordele, som har tilsvarende virkninger som tilskud. I forbindelse med en overførsel til et privatretligt datterselskab af en kundekreds for en tjeneste, som ikke er tilknyttet et forbeholdt område, oprettet af et moderselskab, der driver virksomhed på et forbeholdt område, kan der imidlertid ikke helt ses bort fra de retlige og økonomiske omstændigheder ved den nævnte overførsel, når disse omstændigheder i sig selv kunne skabe en modydelse for fordelen ved overførslen. En sådan kvalifikation som statsstøtte kan endvidere alene tiltrædes, hvis overførslen af kundekredsen som sådan opfylder alle betingelserne i traktatens artikel 92, stk. 1 (efter ændring nu artikel 87, stk. 1, EF). Hvad angår spørgsmålet, om — som det fremgår af den fjerde betingelse — en sådan overførsel fordrejer eller truer med at fordreje konkurrencen, ville det under alle omstændigheder kun have forholdt sig således, hvis den navnlig ændrede strukturen af det omhandlede marked og påvirkede situationen for de konkurrerende virksomheder, som allerede var aktive på markedet. (jf. præmis 123 og 128-130)